পূর্ব ভারতে প্রথম পয়জন ইনফরমেশন সেন্টার তৈরি হবে কলকাতায়। এখানে বিষ এবং বিষক্রিয়া নিয়ে গবেষণা, চিকিত্সা ও তথ্য সংগ্রহ করা হবে। ইতিমধ্যেই রাজ্য সরকার এই কেন্দ্র তৈরির অনুমোদন দিয়েছে।
 ওয়েব ডেস্ক: পূর্ব ভারতে প্রথম পয়জন ইনফরমেশন সেন্টার তৈরি হবে কলকাতায়। এখানে বিষ এবং বিষক্রিয়া নিয়ে গবেষণা, চিকিত্সা ও তথ্য সংগ্রহ করা হবে। ইতিমধ্যেই রাজ্য সরকার এই কেন্দ্র তৈরির অনুমোদন দিয়েছে। বিষ বা বিষক্রিয়ায় মৃত্যুতে এ রাজ্য, দেশের মধ্যে প্রথম সারিতেই রয়েছে। আর্সেনিকে মৃত্যু, পোকামাকড় বা সাপের কামড়ে মৃত্যু, খাবার বা ওষুধের কারণে মৃত্যু,  এ সবই বিষক্রিয়ার জেরে মৃত্যুর অন্তর্ভূক্ত। এবার বিষ এবং বিষক্রিয়া সংক্রান্ত তথ্য সংগ্রহে উদ্যোগ নিল রাজ্য। আর জি কর হাসপাতালে গড়ে তোলা হচ্ছে পয়েজন ইনফরমেশন সেন্টার।   দেশের মধ্যে পশ্চিমবঙ্গেই সর্পাঘাত অর্থাত্ সাপের কামড়ে মৃতের সংখ্যা সব থেকে বেশি। দেখা গিয়েছে, বিষধর সাপ কাটলে কী ধরনের চিকিত্সা হবে, তা অনেকেই জানেন না এই রাজ্যে। এমনকি অনেক চিকিত্সকও এ ব্যাপারে ওয়াকিবহাল নন। সাপের কামড়ের চিকিত্সার অনেকটাই  এখনও ওঝা বা গুণিন নির্ভর। তাই এ ব্যাপারে পয়েজন ইনফরমেশন সেন্টার গুরুত্বপূর্ণ ভূমিকা নেবে বলে মনে করছেন চিকিত্সকেরা।   দেশে একমাত্র পয়েজন ইনফরমেশন সেন্টারটি রয়েছে দিল্লির অল ইন্ডিয়া ইনস্টিটিউট অফ মেডিক্যাল সায়েন্সে। জাতীয় পয়েজন ইনফরমেশন সেন্টারের আদলেই তৈরি হচ্ছে রাজ্যের পয়েজন ইনফরমেশন সেন্টার। বিষ ও বিষক্রিয়া নিয়ে তথ্য জানতে সাধারণের জন্য গড়ে তোলা হবে টোল ফ্রি হেল্পলাইনও। আগামী বছরের মধ্যেই এই কেন্দ্র গড়ে উঠবে